Svetlosna terapija

**Svetlosna terapija** ili **fototerapija** je metoda koja se primenjuje u estetskoj i medicinskoj kozmetici. Upotreba svetlosnih zraka u terapeutske svrhe datira iz drevnih vremena. Još pre nekoliko milenijuma su ljudi shvatali da postoji veza između svetlosti i bioloških procesa u organizmima živih bića. U starom Egiptu, sunčeva svetlost je korišćena u medicinske svrhe, dok je nešto kasnije u antičkoj Grčkoj, Hipokrat opisao upotrebu sunčevih zraka u lečenju nekih organskih poremećaja i bolesti (metod poznat kao helioterapija).

Svetlost, i to na tačno određenim talasnim dužinama svetlosnog spektra, pozitivno utiče na metabolički status tkiva tako što ubrzava energetske procese unutar ćelije i stimuliše njenu regeneraciju. Energetski status svake ćelije prvenstveno zavisi od prisustva adenozin trifosfata. Brojna naučna istraživanja u oblasti svetlosne terapije su pokazala da svetlost stimuliše proizvodnju ove materije unutar ćelije i poboljšava lokalnu cirkulaciju, pomažući snabdevanje tkiva hranljivim materijama, i eliminaciju štetnih materija. To dovodi do ubrzane obnove tkiva i njegove revitalizacije. Na ovaj način, svetlost utiče na imunitet kožnog tkiva i stimuliše organizam u borbi protiv raznih oblika inflamatornih (zapaljenskih) reakcija kože.

Pri sunčanju se koristi UV spektar. Dejstvo UV zraka zavisi od sledećih faktora:
# debljine vazdušnog sloja
# nadmorske visine (veće je dejstvo UV zraka na planini nego na moru)
# vlažnosti vazduha
# godišnjeg doba
# oblačnosti
# zagađenosti vazduha
# doba dana

Najvažniji princip u helioterapiji jeste *postepenost*, a to je da se sunčanje svakog dana produžava za 5 minuta. Vreme sunčanja je od 09:00-11:00 i od 15:00-18:00 h. Pri sunčanju se savetuje maloj deci i starijim osobama da se ne izlažu suncu i da posle jela se ne sme izlaziti na sunce 2 h.

## Primena u medicini

Svetlosna terapija se primenjuje u tretmanu kožnih oboljenja, kao što su lupus, psorijaza, akne, ožiljci i dr.

Primena svetlosne terapije podrazumeva postojanje veštačkog izvora svetlosti koji emituje zrake vidljivog ili nevidljivog dela spektra (ultra-ljubičasta i infracrvena svetlost). Ovako izolovani, svetlosni zraci prodiru kroz kožu u tkivo, na koje utiču na različite načine u zavisnosti od talasne dužine. Upravo izborom odgovarajuće talasne dužine, u koži se izazivaju samo željeni efekti.

U okviru svetlosne terapije postoji i primena boja. Svaka boja poseduje određeni stimulans. Boje koje se koriste u svetlosnoj terapiji u sauni su: plava, crvena, žuta i zelena.

## Biološko i fiziološko dejstvo helioterapije
### Biološko dejstvo
Kod helioterapije imamo kompletno dejstvo svetlosnih zraka uz dejstvo klimatskih faktora. Dejstvo UV zraka je *hemijsko*, jer dolazi do raspadanja proteina i stvara se histamin. *Histamin* na krvne sudove deluje tako što ih širi (vazodilatacija). Preporučljivo se izlagati UV zracima uz sportske igre jer tako organizam najbolje koristi UV zrake. Pored stavranja histamina dolazi i do menjanja krvene slike.

### Fiziološko dejstvo
Ogleda se u jačanju organizama. Podiže se njegova odbrambena sposobnost, pobonjšava san i apetit, zamor izčezava, poboljšava se čvrstina kože, povećava se razmena gasova, produbljuje disanje, povećava se procenat hemoglobina, leukocita i eritrocita.

## Indikacije i kontraindikacije za helioterapiju
* *Indikacije:* poremećaj metabolizma kalcijuma i fosfora (rahitis, usporeno okoštavanje), rekonvalescentna stanja, anemije, atonične rane, fistule kod TBC kostiju, osteomijelitis, tuberkuloza pluća, vanzglobni reumatizam, kožna oboljenja, ginekološka oboljenja.
* *Kontraindikacije:* organska oboljenja CNS-a, febrilna stanja, maligni tumori, arteroskleroza težeg stepena, visok krvni pritisak, kaheksija, dekompezacije srca, bubrega i jetre, fotosenzbilizacija, fotodermatoze, krvarenja i sklonost ka krvarenju.

## Reference

## Vanjske veze